आटे-दाल का भाव घटा, खाद्य मुद्रास्फीति भी घटी  
चालू वित्त वर्ष की पहली तिमाही में आर्थिक वृद्धि कम रहने के बीच सरकार को खाने-पीने की वस्तुओं की महंगाई घटने से कुछ राहत जरूर मिलेगी।
दालों, गेहूं और कुछ सब्जियों के दाम घटने से खाद्य वस्तुओं की महंगाई की दर 21 मई को समाप्त सप्ताह में घटकर 8.06 प्रतिशत पर आ गई है। इससे पिछले सप्ताह यह 8.55 प्रतिशत के स्तर पर थी। चालू वित्त वर्ष की पहली तिमाही में आर्थिक वृद्धि कम रहने के बीच सरकार को खाने-पीने की वस्तुओं की महंगाई घटने से कुछ राहत जरूर मिलेगी।  पिछले साल पहले 3 मई, 2010 को खाद्य मुद्रास्फीति की दर 21.15 प्रतिशत के उच्च स्तर पर पहुंच गई थी। आज जारी सरकारी आंकड़ों के अनुसार, साल दर साल आधार पर दालों के दाम 9.22 प्रतिशत घटे हैं, वहीं गेहूं 0.77 प्रतिशत सस्ता हुआ है। इसकी वजह 2010-11 के फसल वर्ष :जुलाई-जून: के दौरान गेहूं और दालों का रिकॉर्ड उत्पादन है।  समीक्षाधीन सप्ताह के दौरान सब्जियों के दाम सालाना आधार पर 1.06 प्रतिशत घटे। आलू 2.15 प्रतिशत नीचे आया। हालांकि अन्य खाद्य वस्तुओं में महंगाई बनी हुई है। साल दर साल आधार पर फलों के दाम 30.51 प्रतिशत बढ़े हैं, जबकि प्याज 12.32 फीसद महंगा हुआ।  प्रोटीनयुक्त खाद्य वस्तुओं के दामों में महंगाई अभी कायम है। दूध की कीमतों में जहां 7.04 प्रतिशत का इजाफा हुआ, वहीं अंडा, मीट और मछली के दाम 5.50 प्रतिशत बढ़े। अनाज के दाम 4.78 प्रतिशत बढ़े, जबकि चावल 2.51 प्रतिशत महंगा हुआ।